Campeche
        
         (delstat i Mexico)
Store norske leksikon,Geografi,Verdens geografi,Nord- og Mellom-Amerika,Mexicos geografi
Campeche er en delstat sørøst i Mexico, på vestkysten av Yucatánhalvøya. Den er 57 718 km2 stor og har 899 931 innbyggere (INEGI, 2015), hvorav mange regnes som mestis. Den største minoriteten er maya-urfolket. Hovedstad og største by er byen med samme navn, Campeche.
Delstaten består hovedsakelig av et sletteland bygd opp av kalkstein; i nord tørt og lite fruktbart, i sør dekket av store tropiske skoger. Kvegholdet er betydelig, og det dyrkes mais, kakao, sitrusfrukt, bananer, ris og sukkerrør. I Campechebukta utenfor kysten finnes store petroleumsfelt.Byen Campeche står oppført på UNESCOs verdensarvliste. Det samme gjør maya-ruinbyen Calakmul. Les mer i Store norske leksikon Mexicos geografi byer og delstater i Mexico maya Eksterne lenker UNESCO om Calakmul UNESCO om Campeche